หุ้นยุโรปปิดวานนี้ปรับขึ้น รับตัวเลขศก.ยูโรโซนแข็งแกร่ง
ตลาดหุ้นยุโรปปิดบวกเมื่อคืนนี้ (1 เม.ย.) โดยได้แรงหนุนจากการปรับตัวขึ้นของหุ้นกลุ่มธนาคาร รวมทั้งรายงานที่ระบุว่าดัชนีผู้จัดการฝ่ายจัดซื้อ (PMI) ภาคการผลิตของยูโรโซน ขยายตัวที่ระดับสูงสุดในรอบ 10 เดือน
2 เม.ย. 2558

สำนักข่าวอินโฟเควสท์รายงานว่า ตลาดหุ้นยุโรปปิดบวกเมื่อคืนนี้ (1 เม.ย.) โดยได้แรงหนุนจากการปรับตัวขึ้นของหุ้นกลุ่มธนาคาร รวมทั้งรายงานที่ระบุว่าดัชนีผู้จัดการฝ่ายจัดซื้อ (PMI) ภาคการผลิตของยูโรโซน ขยายตัวที่ระดับสูงสุดในรอบ 10 เดือน
ทั้งนี้ ดัชนี Stoxx Europe 600 ปรับขึ้น 0.3% ปิดที่ 398.52 จุด, ดัชนี CAC-40 ตลาดหุ้นฝรั่งเศสปิดที่ 5,062.22 จุด เพิ่มขึ้น 28.58 จุด หรือ +0.57%, ดัชนี DAX ตลาดหุ้นเยอรมันปิดที่ 12,001.38 จุด เพิ่มขึ้น 35.21 จุด หรือ +0.29% และดัชนี FTSE 100 ตลาดหุ้นลอนดอนปิดที่ 6,809.50 จุด เพิ่มขึ้น 36.46 จุด หรือ +0.54%
ตลาดหุ้นยุโรปได้รับแรงหนุนจากข้อมูลภาคการผลิตที่สดใสของยูโรโซน โดยผลสำรวจระบุว่า ดัชนีผู้จัดการฝ่ายจัดซื้อ (PMI) ภาคการผลิตของยูโรโซนในเดือนมี.ค.เพิ่มขึ้นแตะระดับ 52.2 ซึ่งเป็นระดับสูงที่สุดในรอบ 10 เดือน จากระดับ 51.0 ในเดือนก.พ. และยังสูงกว่าตัวเลขการประเมินเบื้องต้นที่ 51.9
ส่วนดัชนี PMI ภาคการผลิตของเยอรมนีในเดือนมี.ค.ปรับตัวขึ้นแตะ 52.8 ซึ่งเป็นระดับสูงสุดนับตั้งแต่เดือนเม.ย.2557 จาก 51.1 ในเดือนก.พ. หุ้นกลุ่มธนาคารปรับตัวขึ้นแข็งแกร่ง นำโดยหุ้นบาร์เคลย์ส พุ่งขึ้น 2.8%
อย่างไรก็ตาม ตลาดหุ้นยุโรปได้รับแรงกดดันในระหว่างวันจากข้อมูลแรงงานที่ซบเซาของสหรัฐ โดยผลการสำรวจของ ADP ระบุว่า ภาคเอกชนของสหรัฐมีการจ้างงานเพิ่มขึ้น 189,000 รายในเดือนมี.ค. ซึ่งเป็นระดับต่ำที่สุดนับตั้งแต่เดือนม.ค.ปีที่แล้ว และต่ำกว่าที่นักวิเคราะห์คาดการณ์ว่าจะเพิ่มขึ้น 225,000 ราย
นักลงทุนจับตาดูตัวเลขจ้างงานนอกภาคการเกษตรเดือนมี.ค.ของสหรัฐในวันศุกร์นี้ ขณะที่นักวิเคราะห์คาดว่า ตัวเลขจ้างงานจะเพิ่มขึ้นเพียง 248,000 ตำแหน่งในเดือนมี.ค. ซึ่งน้อยกว่าเดือนก.พ.ที่เพิ่มขึ้น 295,000 ตำแหน่งในเดือนก.พ. และคาดว่าอัตราการว่างงานจะทรงตัวที่ระดับ 5.5% ในเดือนมี.ค.